Onse Vader wat in die hemele is, U ken al ons pyn en kleingeloof in ons stryd teen die vlees, die wêreld en die Bose. U weet ook van al die baie kere wat ons gefaal het. Ons bid U om 'n sterk en kragtige geloof. Verlos ons van onsself, die wêreld en die magte van die Bose. Help ons om altyd te onthou dat U, o Here Jesus Christus, die oorwinning behaal het oor die dood en die graf, en dat U nou alle mag in die hemel en op die aarde het. Laat u Heilige Gees ons oë oopmaak, sodat ons u vurige waens en perderuiters sien wat ook ons beskerm in tyd van bange nood.